Tour de France: Martin wen 6de skof | Netwerk24
Tour de France: Martin wen 6de skof
12 Julie 2018 18:52
Die Ier Dan (Daniel) Martin (Team Emirates) het ná hy net voor die einde ’n effense gaping tussen voorste ryers bewerkstellig het daarin geslaag om die sesde skof van die Tour de France te wen.
Daniel Martin ry oor die eindstreep. Foto: Reuters
Hy het enduit vasgeklou aan die voorsprong van ’n paar meter op ’n dag waarin die klimmers kans gekry het om hul ding te doen.
Die skof oor 181 km tussen Brest na Mûr-de-Bretagne Guerlédan het benewens wind van voor op ’n laaste steil helling geëindig.
Martin was eerste in 4:13:41 gevolg deur die Fransman Pierre Latour en die Spanjaard Alejandro Valverde wat onderskeidelik een en drie sekondes ná hom oor die eindstreep is. Die verdedigende kampioen, Chris Froome, was 18de, agt sekondes agter die wenner.
Vrydag se skof van 231 km, van Fougeres na Chartes, is die langste van die Tour.
België se Greg van Avermaet (BMC) is vir die derde agtereenvolgende dag die algehele voorloper.
* Suid-Afrika se Ashleigh Moolman-Pasio het in die Giro Rosa in Italië haar derde plek Woensdag met ’n tweede plek in Donderdag se tydtoets opgevolg. – Sportredaksie
Meer oor: Tour De France | Dan Martin
Sagan wen 5de skof, Van Avermaet klou aan geel
Tour de France: 2de skofsege vir debutant